বাংলা চলচ্চিত্রের সোনালী যুগ প্রবাহমান নেই, এখন তা কেবলই অতীত। একটা দীর্ঘ সময় বাংলা চলচ্চিত্র চরম দূর্দিনে নিমজ্জিত ছিল। বর্তমানে সেই দুর্দিনের কালো খোলস থেকে উত্তরণের পথপরিক্রমায় আমাদের চিত্রজগত। উত্তরণ চেষ্টায় এখন পর্যন্ত যে অর্জন তা নিতান্তই নগন্য। বাংলাদেশের চলচ্চিত্র বাজার গতিশীল করতে বছরে ১০০ ছবি দরকার। এগুলোর মধ্যে অন্তত ৬০টি বিগ বাজেটের রুচিশীল ও উচ্চ গুণগতমান সম্মত হওয়া জরুরি। অন্যথায় অবশিষ্ট সিনেমা হল বা প্রেক্ষাগৃহগুলো বাঁচিয়ে রাখা কঠিন হবে। আর তাই এ নিয়ে চলচ্চিত্র শিল্পী-কলাকুশলী, প্রযোজক-পরিচালক-পরিবেশক, হল মালিক, চলচ্চিত্র গবেষক এমনকি বাংলা চলচ্চিত্রের সুশীল দর্শকদের ভাবনা সীমাহীন।